Parchetul Vâlcea a clasat cazul „Măciuca”. Procurorii afirmă că e legal ca oamenii cu dizabilități psihice să lucreze pe șantierul managerului centrului ”pentru că au avut bilet de ieșire” și au declarat că ”au muncit de bună voie” Reacția ONG-ului care a făcut plângerea penală: ”S-au grăbit pentru că am arătat la Strasbourg situația de la Măciuca. Vom face contestație!”

miercuri, 8 martie 2017, 11:39

de Mirela Neag, Răzvan Luțac și Cătălin Tolontan

Pe 15 februarie 2017, Fundaţia Centrul de Resurse Juridice a depus un denunț penal privitor la felul în care sunt tratați cei internați în Centrului de Recuperare şi Reabilitare Neuropsihiatrică Măciuca.

Gazeta a intrat în posesia ordonanței prin care procurorii clasează cazul.

În document, Parchetul de pe lângă Tribunalul Vâlcea spune că ”ne sesizasem din oficiu la data de 23 ianuarie în urma unor articole publicate în mass-media”.

Procurorii au fost pe 23 ianuarie 2017 la centrul Măciuca și susțin că ”toate cele 10 saloane în care se aflau beneficiarii erau mobilate în mod corespunzător” și că era curat.

Și că ”nu există paturi de fier”.

”S-a constatat că în saloane exista o temperatură ambiantă corespunzătoare, provenind de la sistemul de încălzire centralizat deservit de o centrală termică ce funcţionează cu combustibil solid. Nu au fost identificate cu ocazia verificărilor obiecte de imobilizare a beneficiarilor, constând în curele, chingi, sfori etc” Parchetul de pe lângă Tribunalul Vâlcea

Ziarul scrisese în mod explicit și repetat că imaginile cu oameni legați cu chingi sunt din toamna lui 2016 și că, între timp, centrul s-a renovat.

Interesant e că procurorii au cercetat faptele din trecut luând în calcul condițiile din prezent.

E ca și cum dacă o mașină a lovit un om în septembrie 2016, tu ca magistrat vii în ianuarie 2017 și spui că nu s-a întâmplat nimic, insistând pe argumentul că asfaltul este curat.

Procurorii folosesc și argumentele Corpului de Control al Ministerului Muncii.

Inspectorii trimiși la Măciuca de către ministrul Lia Olguța Vasilescu susțin și ei că lucrurile sunt în regulă la Măciuca.

Dincolo însă de constatări și de felul în care au cercetat reclamația ONG-ului și relatările de presă, lucruri care țin de profesia procurorilor, relevant este altceva.

Asistăm la o premieră.

Cuprinsă într-o Ordonanță de clasare.

Prin Parchetul de pe lângă Tribunalul Vâlcea, statul român susține că e legal ca oamenii internați în centre de protecție, în acest caz unul dedicat oamenilor cu dizabilități neuropsihice, să presteze munci în favoarea șefilor acestor centre!

Iată ce scriu procurorii.

”În ceea ce priveşte folosirea beneficiarilor din cadrul Centrului de Recuperare şi Reabilitare Neuropsihiatrică Măciuca, de către şeful centrului, la activităţi desfăşurate la domiciliul său, în mass-media fiind publicate fotografii în care au fost surprinşi beneficiari, care desfăşurau astfel de activităţi la locuinţa şefului centrului, din cercetări a rezultat că la nivelul Centrului de Recuperare şi Reabilitare Neuropsihiatrică Măciuca este aplicabilă procedura operaţională privind învoirea beneficiarului, aprobată de conducerea DGASPC Vâlcea, procedură întocmită conform actelor normative în vigoare, îndeosebi Ordinul MMFPVPS nr.67/2015 privind aprobarea standardelor minime de calitate pentru acreditarea serviciilor sociale destinate persoanelor adulte cu dizabilităţi”.

Parchetul din Vâlcea spune că ”procedura în cauză stabileşte dreptul angajaţilor Centrului de Recuperare şi Reabilitare Neuropsihiatrică Măciuca de a învoi unul sau mai mulţi beneficiari pentru a-şi petrece timpul liber în familia acestora, cu impunerea anumitor obligaţii pentru solicitanţi, între care şi aceea de a nu folosi beneficiarul pentru munci fizice intense sau cu grad sporit de periculozitate”.

Pe scurt, au avut bilet de ieșire și au muncit la construcția casei șefului Centrului Măciuca, însă totul e legal.

Unul dintre argumente?

Întrebați de procurori, în prezența unui avocat, pacienții instituționalizaţi ”au recunoscut că au lucrat şi la locuinţa de domiciliu a şefului centrului, activitate pe care au efectuat-o de bună-voie”.

Georgiana Pascu, manager de proiect la Fundaţia Centrul de Resurse Juridice, susține că va face contestație la ordonanța procurorilor.

”E absolut nedemn să susții public într-un comunicat, tu ca Parchet, că noi, organizația care am depus denunțul, am constatat că, de fapt, e bine. Credem că știm de ce au făcut totul pe repede înainte. Noi am expus la Strasbourg cazul Măciuca și s-au grăbit să arate că totul e în regulă. Am mai avut astfel de cazuri și, până la urmă, le-am câștigat în instanță”, spune Georgiana Pascu.

Citește episoadele anchetei despre cazul de la Măciuca:

Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului”

Pus în fața pozelor în care bolnavii cu dizabilități psihice îi muncesc la casă, managerul se apără: ”Le dau bani de țigări, fără de care intră în criză!”

59 de decese în ultimii doi ani la centrele de boli psihice Măciuca și Băbeni fără ca poliția să investigheze!